נח זבולוני מוסר: השתתפותם של תלמידי ישיבות בעצרת היום שנויה במחלוקת בין ראשי הישיבות החרדיות לבין הלאומיות.
ראשי הישיבות החרדיות המאורגנים ב "ועד הישיבות" קראו לתלמידים לא להשתתף בעצרת. לדבריהם, השתתפות בחורי ישיבות "שתורתם אמונתם" עומדת בניגוד גמור לתקנות של משרד הביטחון שמקבלים פטור מגיוס, וההשתתפות עלולה לפגוע בהסדר זה, והם מזהירים, כי ינקטו בכל האמצעים הדרושים נגד אלה שיפרו את ההוראה.
ואילו הישיבות "הלאומיות" כגון "מרכז הרב", שרבה, הרב צבי יהודה קוק המנוח, הקים את "גוש אמונים", קוראים להשתתף בעצרת, וראש הישיבה הרב שאול ישראלי, פנה בקריאה נרגשת לתלמידי הישיבה להשתתף בהמוניהם "מול זורעי מבוכה, מול מטיפי כניעה מול קטני אמונה, מפוררי אחדות האומה".
הרב ישראלי קבע, כי השתתפות בעצרת היא "מצוות השעה ואל יחמיצנה לחזק את ידי משלחת מדינת ישראל".
גם הרב מ. צ. נריה ראש ישיבות "בני עקיבא", החרה אחרי הרב ישראלי וקרא לתלמידי הישיבות לבוא בהמוניהם לעצרת.